子曰、学而時習之、不亦説乎、有朋自遠方来、不亦楽乎、人不知而不慍、不亦君子乎。
    有子曰、其為人也、孝悌而好犯上者鮮矣、不好犯上而好作乱者、未之有也、君子務本、本立而道生、孝悌也者、其為仁之本与。
    子曰、巧言令色、鮮矣仁。
    曾子曰、吾日三省吾身、為人謀而忠乎、与朋友交言而不信乎、伝不習乎。
    子曰、道千乗之国、敬事而信、節用而愛人、使民以時。
    子曰、弟子入則孝、出則弟、謹而信、汎愛衆而親仁、行有余力、則以学文。
    子夏曰、賢賢易色、事父母能竭其力、事君能致其身、与朋友交、言而有信、雖曰未學、吾必謂之学矣。
    子曰、君子不重則不威、学則不固、主忠信、無友不如己者、過則勿憚改。
    曾子曰、慎終追遠、民徳帰厚矣。
    子禽問於子貢曰、夫子至於是邦也、必聞其政、求之与、抑与之与、子貢曰、夫子温良恭倹譲以得之、夫子之求也、其諸異乎人之求之与。
    子曰、父在観其志、父没観其行、三年無改於父之道、可謂孝矣。
    有子曰、礼之用和為貴、先王之道斯為美、小大由之、有所不行、知和而和、不以礼節之、亦不可行也。
    有子曰、信近於義、言可復也、恭近於礼、遠恥辱也、因不失其親、亦可宗也。
    子曰、君子食無求飽、居無求安、敏於事而慎於言、就有道而正焉、可謂好学也已矣。
    子貢曰、貧而無諂、富而無驕、何如、子曰、可也、未若貧時楽道、富而好礼者也、子貢曰、詩云、如切如磋、如琢如磨、其斯之謂与、子曰、賜也、始可与言詩已矣、告諸往而知来者也。
    子曰、不患人之不己知、患己不知人也。